ತುಂಗಭದ್ರಾ ಜಲಾಶಯದಲ್ಲಿ ಪ್ರವಾಹದ ಭೀತಿ ಬಳ್ಳಾರಿ, ಆ. 17: ಹಿ.ಸ ತುಂಗಭದ್ರಾ ಜಲಾಶಯದ ಅಚ್ಚುಕಟ್ಟು ಪ್ರದೇಶದಲ್ಲಿ ಉತ್ತಮವಾದ ಮಳೆ ಸುರಿಯುತ್ತಿರುವ ಕಾರಣ ಜಲಾಶಯಕ್ಕೆ ಬರುತ್ತಿರುವ ನೀರಿನ ಪ್ರಮಾಣ ಹೆಚ್ಚಿದೆ. ಜಲಾಶಯದಿಂದ ಹೆಚ್ಚುವರಿ ನೀರನ್ನು ನದಿಗೆ ಹರಿದುಬಿಡಲಾಗುತ್ತಿದೆ. ನದಿ ಪ್ರಾಂತದಲ್ಲಿ ಪ್ರವಾಹದ ಎರಡನೇ ನೋಟೀಸನ್ನು ಸೋಮವಾರ ಮಧ್ಯಾಹ್ನ ಜಾರಿ ಮಾಡಲಾಗಿದೆ. ಜಲಾಶಯವನ್ನು ವರ್ಣರಂಜಿತವಾಗಿ ಅಲಂಕಾರಗೊಳಿಸಲಾಗಿದೆ. ಸೋಮವಾರ ಮಧ್ಯಾಹ್ನ 12 ಗಂಟೆಯ ವೇಳಗೆ 10 ಕ್ರೆಸ್ಟ್ಗೇಟ್ಗಳನ್ನು 2 ಅಡಿಯಷ್ಟು ತೆರೆದು 35 ಸಾವಿರ ಕ್ಯುಸೆಕ್ ಪ್ರಮಾಣದ ನೀರನ್ನು ನದಿಗೆ ಹರಿ ಬಿಡಲಾಗುತ್ತಿದೆ. ಐತಿಹಾಸಿಕ ಪ್ರಸಿದ್ಧ ಹಂಪೆ ಸೇರಿದಂತೆ ನದಿ ಪಾತ್ರದ ಅಕ್ಕಪಕ್ಕದ ಜನಗಳಿಗೆ ಸುರಕ್ಷತೆಯ ಡಂಗುರ ಸಾರಲಾಗಿದ್ದು, ಪ್ರವಾಹದ ಸಾಧ್ಯತೆಗಳ ಎರಡನೇ ನೋಟಿಸ್ ನೀಡಿ ಅಗತ್ಯ ಮುಂಜಾಗ್ರತಾ ಕ್ರಮಗಳನ್ನು ಕೈಗೊಳ್ಳಲಾಗಿದೆ.ಪ್ರಸ್ತುತ ತುಂಗಭದ್ರಾ ಜಲಾಶಯದಲ್ಲಿ 1,632.48 ಅಡಿಯಷ್ಟು ನೀರು ಸಂಗ್ರಹವಾಗಿದೆ. ಜಲಾಶಯವು 1,633 ಅಡಿ ಸಾಮರ್ಥ್ಯವನ್ನು ಹೊಂದಿದೆ. ಪ್ರಸ್ತುತ ಜಲಾಶಯ ಭರ್ತಿ ಆಗಲು 0.52 ಅಡಿ ಪ್ರಮಾಣದ ನೀರಿನ ಸಂಗ್ರಹದ ಬಾಕಿ ಇದೆ. ಐದು ಕ್ಯುಸೆಕ್ನಿಂದ 50 ಸಾವಿರ ಕ್ಯುಸೆಕ್ ವರೆಗೆ ನೀರನ್ನು ಜಲಾಶಯದಿಂದ ಹೊರ ಬಿಡುವ ಸ್ಪಷ್ಟ ಸಾಧ್ಯತೆಗಳಿವೆ. ನದಿ ಪಾತ್ರದ ಜನರು ಸುರಕ್ಷಿತ ಸ್ಥಳಕ್ಕೆ ತೆರಳಬೇಕು ಎಂದು ಜಲಾಶಯ ಮಂಡಳಿ ಕೋರಿದೆ.ಹಂಪೆ ಹಾಗು ಸುತ್ತಲಿನ ಗ್ರಾಮಗಳಲ್ಲಿ ಸಾರ್ವಜನಿಕರು ನದಿಯಲ್ಲಿ ಇಳಿಯದಂತೆ ಗೃಹರಕ್ಷಕದಳ, ಪೊಲೀಸ್ ಮತ್ತು ಸಾರ್ವಜನಿಕರು ಅಗತ್ಯ ಕ್ರಮಗಳನ್ನು ಕೈಗೊಂಡಿದ್ದಾರೆ. ಹಂಪೆಯ ಸ್ನಾನಘಟ್ಟದ ಬಳಿ ಎಲ್ಲಾ ಬೋಟ್ಗಳನ್ನು ನಿಲ್ಲಿಸಲಾಗಿದೆ. ಜನರು ನೀರಿಗೆ ಇಳಿದಂತೆ ಹೋಂಗಾರ್ಡ್ಗಳು ತಡೆಯುತ್ತಿದ್ದಾರೆ. ಶ್ರಾವಣ ಸೋಮವಾರ ಹಿಂದುಗಳಿಗೆ ಪವಿತ್ರವಾಗಿದ್ದು ಹಂಪೆಯ ಶ್ರೀ ವಿರೂಪಾಕ್ಷೇಶ್ವರನ ದರ್ಶನಕ್ಕೆ ಭಕ್ತಾಧಿಗಳು ಹೆಚ್ಚಿನ ಸಂಖ್ಯೆಯಲ್ಲಿ ಆಗಮಿಸಿ, ನದಿಯತ್ತ ಹೋಗುವುದು ಸಾಮಾನ್ಯ. ಸಾರ್ವಜನಿಕರನ್ನು ಸ್ನಾನಘಟ್ಟ ಮತ್ತು ನದಿ ದಡದಲ್ಲಿಯೇ ತಡೆಯಲಾಗುತ್ತಿದೆ. ಹಿಂದುಸ್ತಾನ್ ಸಮಾಚಾರಮ.ಕುಎಂ.ಎಸ್ಯ.ಮ